Komisijos reglamentas (EB) Nr. 1011/98
1998 m. gegužės 14 d.
iš dalies keičiantis Reglamentą (EEB) Nr. 1722/93, nustatantį išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. birželio 30 d. Tarybos reglamentą (EEB) Nr. 1766/92 dėl bendro grūdų rinkos organizavimo [1] su paskutiniais pakeitimais, padarytais Reglamentu (EB) Nr. 923/96 [2], ypač į jo 7 straipsnio 3 dalį,
atsižvelgdama į 1995 m. gruodžio 22 d. Tarybos reglamentą (EB) Nr. 3072/95 dėl bendro ryžių rinkos organizavimo [3] su paskutiniais pakeitimais, padarytais Reglamentu (EB) Nr. 192/98 [4], ypač į jo 7 straipsnį,
kadangi 1993 m. birželio 30 d. Komisijos reglamente (EEB) Nr. 1722/93, nustatančiame išsamias Tarybos reglamentų (EEB) Nr. 1766/92 ir (EEB) Nr. 1418/76 taikymo taisykles dėl gamybos grąžinamųjų išmokų atitinkamai grūdų ir ryžių sektoriuose [5], su paskutiniais pakeitimais, padarytais Komisijos reglamentu (EB) Nr. 1516/95 [6], numatyta, kad skaičiuojant gamybos grąžinamąją išmoką už krakmolą, kurio sudėtyje yra kukurūzų, kviečių, bulvių ir ryžių, ir krakmolą, kurio sudėtyje yra miežių ir avižų, būtų taikomi skirtingi skaičiavimo metodai; kadangi patirtis parodė, kad produktui, kurio sudėtyje yra miežių ir avižų, jau nebūtina nustatyti konkretaus dydžio, ir kad dėl to vienas bendras grąžinamosios išmokos dydis bet kuriam krakmolui gali būti taikomas nebijant, kad kompensacija bus nepakankama;
kadangi keičiantis prekybos metams reikėtų numatyti atskiras priemones dėl grąžinamųjų išmokų sertifikatų galiojimo termino ir vienos bendros grąžinamosios išmokos dydžio patikslinimo;
kadangi, grąžinant atskirą garantiją, pirmiausia už esterintą ir eterintą krakmolą, patartina nustatyti pagrindinį reikalavimą, kurį reikia įvykdyti; kadangi minėtiems produktams taikomas specialias nuostatas vis dar reikėtų papildyti tam tikromis priemonėmis, kuriomis siekiama kontrolės priemonių ir sankcijų veiksmingumo, jeigu nesilaikoma pasikeitusių sąlygų arba jos netaikomos;
kadangi šis reglamentas šiuo metu numato, kad valstybės narės kiekvieną mėnesį turi pranešti Komisijai statistinius duomenis apie krakmolo, už kurį buvo išmokėta gamybos grąžinamoji išmoka, kiekius ir produktus, kuriems gaminti jis buvo naudojamas; kadangi paaiškėjo, kad informacija yra perduodama pernelyg dažnai ir patartina, kad apie tai būtų pranešama kas ketvirtį;
kadangi Grūdų vadybos komitetas per pirmininko nustatytą laiką savo nuomonės nepareiškė,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 1722/93 iš dalies keičiamas taip:
1) 3 straipsnis pakeičiamas taip:
"3 straipsnis
1. Tais atvejais, kai yra skiriama grąžinamoji išmoka, ji nustatoma kartą per mėnesį. Jeigu kukurūzų ir (arba) kviečių kainos Bendrijoje arba pasaulio rinkoje labai pasikeičia, pagal šio straipsnio 2 dalį apskaičiuotą grąžinamąją išmoką per minėtą mėnesį galima patikslinti, atsižvelgiant į šiuos pasikeitimus.
2. Grąžinamoji išmoka už toną kukurūzų, kviečių, miežių, avižų, bulvių, ryžių arba skaldytų ryžių krakmolo skaičiuojama pirmiausia pagal skirtumą tarp:
i) kukurūzų rinkos kainos Bendrijoje, kuri galioja penkias dienas iki nustatymo dienos, atsižvelgiant į nurodytus kviečių kainų dydžius, ir
ii) tipinių CIF importo Roterdamas kainų, naudojamų kukurūzų importo muitams nustatyti ir galiojusių penkias dienas iki pirmos taikymo dienos, vidurkio,
padaugintą iš koeficiento 1,60.
3. Mokėtina grąžinamoji išmoka skaičiuojama pagal šio straipsnio 2 dalį ir dauginama iš II priede nurodyto koeficiento, atitinkančio krakmolo, faktiškai sunaudoto patvirtintiems produktams gaminti, CN kodą.
4. Šiame straipsnyje numatytus sprendimus Komisija priima Reglamento (EEB) Nr. 1766/92 23 straipsnyje nustatyta tvarka."
2) 6 straipsnio 3 ir 4 dalys pakeičiamos taip:
"3. Grąžinamosios išmokos sertifikate nurodoma 5 straipsnio 2 dalyje minima informacija, mokėtinos grąžinamosios išmokos norma ir sertifikato galiojimo pabaiga, kuri yra penkto mėnesio, einančio po išdavimo mėnesio, paskutinė diena.
Tačiau liepos ir rugpjūčio mėn. bei iki rugsėjo 24 d. imtinai išduoti sertifikatai galioja 30 dienų nuo jų išdavimo dienos, bet ne ilgiau kaip iki rugsėjo 30 d.
4. Taikytina ir sertifikate nurodyta grąžinamosios išmokos norma atitinka prašymo gavimo dieną galiojančią normą.
Jeigu bet kurie sertifikate nurodyti krakmolo kiekiai perdirbami per grūdų prekybos metus, einančius po paraiškos gavimo metų, grąžinamoji išmoka, mokėtina už naujais prekybos metais perdirbamą tą krakmolą, yra tikslinama, atsižvelgiant į skirtumą tarp naujo grąžinamosios išmokos sertifikato pateikimo mėnesį taikytos intervencinės kainos ir perdirbimo mėnesį galiojusios kainos, padaugintą iš koeficiento 1,60. Grąžinamosios išmokos dydžiui išreikšti nacionaline valiuta naudojamas krakmolo perdirbimo dieną galiojantis perskaičiavimo kursas."
3) 9 straipsnio 2 dalis papildoma šia pastraipa:
"Reglamento (EEB) Nr. 2220/85 20 straipsnyje nurodytas pagrindinis reikalavimas - produkto naudojimas arba eksportavimas pagal atitinkamas šio reglamento 10 straipsnio 1 dalies a ir b punktų nuostatas. Produkto naudojimo arba eksportavimo laikotarpis yra 12 mėnesių nuo sertifikato galiojimo pabaigos. Šis terminas gali būti pratęstas ne ilgiau kaip šešiems mėnesiams pagal tinkamai pagrįstą prašymą, pateiktą kompetentingai institucijai."
4) 10 straipsnio 4 dalis papildoma šia pastraipa:
"Tačiau pirkėjai, kurie kas ketvirtį sunaudoja mažiau kaip 1000 kg pagal šį CN kodą klasifikuojamų produktų, gali būti atleisti nuo šio įpareigojimo."
5) 12 straipsnis pakeičiamas taip:
"Per tris mėnesius nuo kiekvieno kalendorinių metų laikotarpio pabaigos valstybės narės praneša Komisijai apie krakmolo (kukurūzų, kviečių, bulvių, miežių, avižų arba ryžių), už kurį buvo išmokėtos grąžinamosios išmokos, rūšį, kiekius ir kilmę bei produktų, kurių gamybai buvo naudojamas krakmolas, rūšį ir kiekius."
6) II priede minima 4 išnaša pakeičiama taip:
"Tiesiogiai pagaminta iš kukurūzų, kviečių, miežių, avižų, ryžių arba bulvių, išskyrus visus sunaudotus šalutinius produktus, gautus gaminant kitus žemės ūkio produktus arba prekes."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. gegužės 14 d.